[pic] | KOMISIJA EVROPSKIH SKUPNOSTI |

Bruselj, 9.6.2006

COM(2006) 285 konč.

POROČILO KOMISIJE SVETU IN EVROPSKEMU PARLAMENTU

o izvajanju Uredbe (ES) št. 2792/1999, kakor je spremenjena z Uredbo Sveta (ES) št. 485/2005 z dne 16. marca 2005 glede posebnega ukrepa za prenos plovil v države, ki jih je leta 2004 prizadel cunami

POVZETEK

Dne 16. marca 2005 je Svet soglasno sprejel Uredbo (ES) št. 485/2005 o spremembah Uredbe (ES) št. 2792/1999 glede posebnega ukrepa za prenos plovil v države, ki jih je leta 2004 prizadel cunami.

To poročilo, pripravljeno v skladu s členom 18(b)(2) spremenjene Uredbe (ES) št. 2792/1999, po katerem mora Komisija Evropskemu parlamentu in Svetu poročati o prenosu plovil na podlagi informacij, ki jih predložijo države članice, navaja, da te niso opredelile nikakršnih možnosti za prenos plovil. Države članice se v svojih odgovorih na zahteve Komisije po informacijah sklicujejo na to, da med plovili, namenjenimi za umik iz obratovanja, ni bilo primernih plovil, da umik iz obratovanja ni bil predviden ali da spodbude za prenos plovil niso bile dovolj privlačne.

Torej pred rokom, določenem v uredbi, 30. junijem 2006, ne bo nobenega prenosa plovil. To poročilo se lahko pojmuje kot prvo in končno poročilo, pripravljeno na podlagi člena 18(b)(2) spremenjene Uredbe (ES) št. 2792/1999.

POROČILO KOMISIJE SVETU IN EVROPSKEMU PARLAMENTU

o izvajanju Uredbe (ES) št. 2792/1999, kakor je spremenjena z Uredbo Sveta (ES) št. 485/2005 z dne 16. marca 2005 glede posebnega ukrepa za prenos plovil v države, ki jih je leta 2004 prizadel cunami

To poročilo je pripravljeno na podlagi člena 18(b)(2) Uredbe (ES) št. 2792/1999, kakor je spremenjena z Uredbo Sveta (ES) št. 485/2005 z dne 16. marca 2005 glede posebnega ukrepa za prenos plovil v države, ki jih je leta 2004 prizadel cunami.

Ta uredba, ki jo je soglasno sprejel Svet, možnost umika ribiških plovil iz ribiške flote Skupnosti z državno pomočjo razširja na plovila, premeščena v države, ki jih je prizadel cunami, v korist zadevnih ribolovnih skupnosti.

Komisija je zadevnim tretjim državam poslala vprašalnik, da bi lahko na potrebe, ki jih je opredelila FAO, in prošnje tretjih držav odgovorila s ponujenimi plovili v državah članicah. Ta je opozoril na omejitve, navedene v uredbi o plovilih, ki se lahko prenesejo. Hkrati je Komisija države članice zaprosila, da jo obvestijo o obsegu morebitne ponudbe plovil.

Šrilanka je zaprosila za 120 iz obratovanja umaknjenih plovil s skupno dolžino od 9 do 12 metrov. Komisija je države članice obvestila o tej prošnji in jih večkrat opozorila, da morajo do 30. septembra 2005 poročati o takem prenosu v skladu s členom 18(b)(1) spremenjene Uredbe (ES) št. 2792/1999 (FIUR, Finančni instrument za usmerjanje ribištva).

Države članice so pristojne za umik plovil iz obratovanja po programih, sprejetih v okviru uredbe o FIUR.

Vseh dvajset držav članic z obalo in morskim ribolovom je Komisijo obvestilo, da niso opredelile nikakršnih možnosti za prenos plovil po spremenjeni uredbi o FIUR.

Države članice so se sklicevale na to, da med plovili, namenjenimi za umik iz obratovanja, ni bilo primernih plovil, da umik iz obratovanja ni bil predviden ali da spodbude za prenos plovil niso bile dovolj privlačne.

Ker poleg tega do izteka roka iz uredbe, 30. junija 2006, ne bo prenosov plovil, se to poročilo lahko pojmuje tudi kot končno poročilo v odgovor na člen 18(b)(2) spremenjene uredbe o FIUR.